b'\n_START_ARTICLE_\nZdenko Kodri\xc4\x8d\n_START_SECTION_\n\xc5\xbdivljenje\n_START_PARAGRAPH_\nZdenko Kodri\xc4\x8d je vsestranski literarni ustvarjalec, ki objavlja od leta 1971. Med letoma 1971 in 1974 je bil \xc4\x8dlan ljubljanskega neinstitucionalnega in alternativnega gledali\xc5\xa1\xc4\x8da Pekarna. Je soustanovitelj mariborske knji\xc5\xbeno-kulturne prireditve Ko te napi\xc5\xa1e knjiga in pobudnik osamosvojitvenih in politi\xc4\x8dnih pogovorov v mariborski Galeriji 88 v letu 1988 (Galerija 88 Reinkarnacija, 2014, Frontier, Kulturni center Maribor). V 70. letih prej\xc5\xa1njega stoletja je igral v legendarnem ljubljanskem gledali\xc5\xa1\xc4\x8du Pekarna, ki je nastopila po vsej Jugoslaviji, bila gostja festivalov v Italiji in Franciji ter dobitnica nagrad Mesa v Sarajevu in malih gledali\xc5\xa1kih odrov v Kranju. Sodeloval je v \xc5\xbeiriji Bor\xc5\xa1tnikovega sre\xc4\x8danja, med letoma 2008 in 2010 je bil \xc4\x8dlan Strokovnega sveta SNG Maribor. Kodri\xc4\x8d je diplomiral na ljubljanski Vi\xc5\xa1ji upravni \xc5\xa1oli in se nato zaposlil kot novinar na Radiu in Tedniku Ptuj, potem pa pri \xc4\x8dasopisu Ve\xc4\x8der v Mariboru, bil je tudi urednik revije 7D in se pozneje vrnil k Ve\xc4\x8deru. \xc5\xbdivi in ustvarja v Cirkovcah.\n_START_SECTION_\nDelo\n_START_PARAGRAPH_\nNapisal je devet romanov, dve pesni\xc5\xa1ki zbirki, ve\xc4\x8d radijskih iger in scenarijev za igrano dokumentarne filme ter muzikal, iz\xc5\xa1li sta mu tudi zbirki kratkih zgodb ter dve knjigi gledali\xc5\xa1kih iger, slovenska gledali\xc5\xa1\xc4\x8da so uprizorila \xc5\xa1tiri njegove gledali\xc5\xa1ke igre; njegova radijska igra je bila prevedena v nem\xc5\xa1\xc4\x8dino, gledali\xc5\xa1ka v angle\xc5\xa1\xc4\x8dino. Leta 2012 se Kodri\xc4\x8d podpi\xc5\xa1e pod scenarij igrano dokumentarnega filma z naslovom Marpurgi. Film je projekt EPK 2012, re\xc5\xbeiral ga je Boris Jurja\xc5\xa1evi\xc4\x8d, govori pa o izgonu Judov iz Maribora leta 1496. Film je bil na sporedu RTV Slovenija. V okviru EPK Maribor 2012 je Kodri\xc4\x8d sodeloval \xc5\xa1e z enim projektom: za otvoritveno slovesnost na Ptuju, ki je bil partnersko mesto Evropske prestolnice kulture, je napisal muzikal Kurentova svatba. V letu 2014 je s kratko zgodbo Kabinski - dvakrat \xc5\xbeiv sodeloval v tekmovalnem sporedu torinskega festivala The World\xd7\xb3s Top International Competition for Radio, Television and Web, Prix Italia, Torino 2014 in na festivalu Prix Europa, Berlin 2014 (http://prixeuropa.eu/competition/jury-guidelines). Ob\xc4\x8dasno fotografira: njegovi fotografski razstavi sta bili naslovljeni Digitalni akvareli in Mix 2013 ali Megla v glavi in o\xc4\x8deh. Digitalni akvareli so bili v o\xc5\xbejem izboru za najbolj\xc5\xa1o Emzinovo fotografijo 2010. Je dobitnik Grumove nagrade in Glazerjeve listine, s tremi romani se je potegoval za kresnika (nagrada za najbolj\xc5\xa1i slovenski roman). Roman Barva de\xc5\xbeja ali Pritlikavec v kavarni Pilvax je med izbranimi romani 20. stoletja (Franc Zadravec, Slovenski roman 20. stoletja, 2002, Pomurska zalo\xc5\xbeba, SAZU in Znanstveni in\xc5\xa1titut Filozofske fakultete Ljubljana), njegovo ime je v 16. knjigi slovenske enciklopedije in Slovenskega velikega leksikona. Je soavtor in pobudnik prvega slovenskega internetskega romana Trampolin (1999), ki ga je tri mesece pisalo 17 pisateljic in pisateljev. V knji\xc5\xbeni obliki ga je izdala ljubljanska \xc5\xa0tudetska zalo\xc5\xbeba.'